FERDIG: Per Ciljan Skjelbred er ferdig med norsk landslagsfotball. Foto: Vidar Ruud NTB scanpix

Skjelbred gir seg på landslaget: – Har ikke lenger motivasjonen

Tidligere landslagskaptein Per Ciljan Skjelbred (29) har bestemt seg for å legge opp Norge-karrieren.

Oppdatert 22. februar 2017

Artikkelen er over tre år gammel

Det kommer brått og uventet frem på Skjelbreds Instagram-konto.

– Kjære landslag: takk for meg, innleder trønderen.

– Når det nå kommer en ny landslagstrener føler jeg at dette er et passende tidspunkt for å gi drakten min til en av de nye, unge guttene som banker på landslagsdøren. Jeg har ikke lenger den motivasjonen som trengs for å spille på landslaget og har lyst til å prioritere mine to vakre barn, skriver Per Ciljan Skjelbred.

Fått det med deg? «Perry» høyaktuell for Norge-jobb

– Stor tro på det norske laget

Han endte på 43 landskamper for Norge, med ett mål mot Makedonia i 2013. Skjelbred var kaptein i 19 av sine 20 siste landskamper.

– Jeg håper at guttene som nå skal spille med det norske flagget på brystet får tid og ro til å utvikle seg, at de får mange minnerike opplevelser og - viktigst av alt: at de har det gøy med å spille landslagsfotball. Jeg har stor tro på det norske laget og alle de flotte spillerne vi har i Norge. Både på herre- og damesiden, skriver Skjelbred.

– Tusen takk til lagkamerater for alle de fine stundene både på og utenfor banen. Tusen takk til støtteapparatet som har ordnet ALT for oss på samlinger! Og TUSEN takk til fansen, til dere som reiser, heier, fryser, roper, gråter og ler med oss. Med dette forlater kapteinen skuta. Ei skute med godt mannskap og en ny los, som har stø kurs mot neste mesterskap - lykke til! Jeg heier på dere!

Lest denne? Feller Ødegaard-dommen til sommeren

Skjelbred spiller for øyeblikket klubbfotball i Hertha Berlin, der han har spilt 14 Bundesliga-kamper denne sesongen. Senest denne helgen spilte han solid da laget hans var sekunder unna å ta en Bayern München-skalp:

Lagerbäck holder døren åpen

Norges nye landslagssjef Lars Lagerbäck blir nå nødt til å finne en ny kaptein på laget sitt. Svensken innrømmer, i en pressemelding fra Norges Fotballforbund, at han ønsket å ha med Hertha Berlin-spilleren videre.

– Han var med i mine planer, og vi skulle gjerne hatt med Per Ciljan Skjelbred videre på landslaget. Samtidig forstår jeg avgjørelsen. Når han mangler motivasjon, er dette en riktig beslutning. Jeg har sagt til Per at døren til landslaget står åpen hvis suget etter landslagsspill kommer tilbake, sier landslagssjef Lars Lagerbäck.

Les mer: Selnæs mister Lagerbäck-starten: – Det irriterer meg

Skjelbred har over lang tid vært Norges landslagskaptein, men han har stort sett blitt brukt som kantspiller, mens han i den tyske ligaen spiller i sin foretrukne posisjon sentralt på banen. I november innrømmet 29-åringen at rollebyttet mellom klubb- og landslaget var en «utfordring».

2-1-tapet mot Tsjekkia i november, der han startet kampen med kapteinsbindet rundt armen, før han ble byttet ut for Mats Møller Dæhli etter 50 minutter, ble Skjelbreds siste for Norge.

Strand: – Overraskende og synd

Roar Strand (47) spilte for Rosenborg da Skjelbred fikk sitt gjennombrudd i klubben. Han tror det norske landslaget svekkes av å miste den 29 år gamle lysluggen.

– Norge mister en leder som går foran med innsats. Det er overraskende og synd at han gir seg nå som Lagerbäck tar over, for han er en teknisk og energisk spiller med stor arbeidskapasitet som kunne passet godt inn under Lagerbäck, sier Strand til VG.

– Skjelbred har blitt brukt feil på landslaget, men Lagerbäck har vist at han klarer å få det beste ut av hver enkelt spiller. Når du ser hvor godt han gjør det i Tyskland så ser du kvaliteten han har. Hadde han blitt brukt slik på landslaget kunne det blitt veldig bra, sier han.

I et intervju med Adresseavisen får Skjelbred spørsmål om det er for tidlig å gi seg på landslaget som 29-åring.

– Ja, mange vil kanskje si det. Men jeg snur på det: Jeg har vært med i 15 år, og vært privilegert og heldig som har fått opplevd alle de stundene der. Men jeg må være ærlig overfor meg selv og alle andre. Jeg vil heller bruke tiden på det jeg gjør her i Tyskland, jeg vil ha mer tid med familien, ha lenger ferier og kjenne på det. Det er veldig viktig for min egen del, og da er valget enkelt, sier han og holder døren på gløtt:

– Jeg sier ikke at jeg aldri skal spille på landslaget, men nå er ikke driven der. Så enkelt er det. Den kan komme tilbake om et år eller to, det vet man ikke, men jeg må lytte til meg selv og mine følelser. Da er det feil å bli med bare for å få flere kamper.

Overrasker ekspertene

Avgjørelsen hans overrasker mange, deriblant fotballekspert Morten Langli, som skriver følgende på Twitter:

– Spesielt å gi seg på landslaget som 29-åring. At Ciljan gir seg nå - oppsummerer hele Høgmo-perioden. Kapteinen som spilte i feil posisjon, sjelden var god - alltid ble byttet ut. Hvilken signaleffekt gir det til unge spillere? Norsk fotball? Resten av landslaget? Kapteinen gir seg på toppen av karrieren, 29 år gammel.

VGs landslagskommentator Knut Espen Svegaarden forteller at han akkurat holdt på med å sette opp en sannsynlig Lagerbäck-ellever for det norske landslaget, og at han trodde Skjelbred ville komme til å løfte seg i noe som lignet mer på en indreløperrolle. Men det blir det ikke noe av.

– Han var en av de som vi håpet og trodde skulle bli en markant landslagsspiller. Særlig da han slo gjennom for alvor i bortekampen mot Olympiakos som 18-åring for Rosenborg. Han har jo hatt en veldig bra karriere, men landslagsmessig har den ikke vært veldig markant, sier Svegaarden.

Han tror grunnen til Skjelbreds avgjørelse kan være sammensatt.

– Han har vel lidd litt under systemet han har spilt under. Jeg har alltid ment at han har blitt brukt feil under Høgmo. Han har aldri fått tak på den høyrekantrollen, sier Sveegarden, som viser til at Skjelbred har blitt byttet ut svært ofte til tross for at han har vært landslagskaptein.

Publisert: 22.02.17 kl. 13:58 Oppdatert: 22.02.17 kl. 14:53

Les også